CELEX: 32012D0166
Language: ro
Date: 2012-03-23 00:00:00
Title: Decizia 2012/166/PESC a Consiliului din 23 martie 2012 privind sprijinul acordat activităților Organizației pentru Interzicerea Armelor Chimice (OIAC) în cadrul punerii în aplicare a strategiei UE împotriva proliferării armelor de distrugere în masă

24.3.2012   
            
            
               RO
            
            
               Jurnalul Oficial al Uniunii Europene
            
            
               L 87/49
            
         DECIZIA 2012/166/PESC A CONSILIULUI
   din 23 martie 2012
   privind sprijinul acordat activităților Organizației pentru Interzicerea Armelor Chimice (OIAC) în cadrul punerii în aplicare a strategiei UE împotriva proliferării armelor de distrugere în masă
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2),
   întrucât:
   
               (1)
            
            
               La 12 decembrie 2003, Consiliul European a adoptat strategia UE împotriva proliferării armelor de distrugere în masă („strategia UE”), al cărei capitol III cuprinde o listă de măsuri de combatere a acestei proliferări.
            
         
               (2)
            
            
               Strategia UE evidențiază rolul crucial al Convenției privind Armele Chimice (CWC) și al OIAC în crearea unei lumi fără arme chimice. În cadrul acestei strategii a UE, Uniunea s-a angajat să acționeze în sensul aderării universale la principalele tratate și acorduri referitoare la dezarmare și neproliferare, printre care se numără și CWC. Obiectivele strategiei UE sunt complementare obiectivelor urmărite de OIAC, în contextul responsabilității OIAC de punere în aplicare a CWC.
            
         
               (3)
            
            
               La 22 noiembrie 2004, Consiliul a adoptat Acțiunea comună 2004/797/PESC privind sprijinul acordat activităților OIAC în cadrul punerii în aplicare a strategiei UE împotriva proliferării armelor de distrugere în masă (1), urmată, la expirarea sa, de Acțiunea comună 2005/913/PESC (2), aceasta din urmă fiind urmată de Acțiunea comună 2007/185/PESC (3). Acțiunea comună 2007/185/PESC a fost urmată de Decizia 2009/569/PESC (4), care a expirat la 3 decembrie 2011.
            
         
               (4)
            
            
               Continuarea unei asemenea asistențe intensive și specifice acordate de Uniune către OIAC este necesară în contextul punerii în aplicare în mod activ a capitolului III din strategia UE. Sunt necesare activități suplimentare de promovare a punerii în aplicare depline a CWC, precum și activități pentru sporirea nivelului de pregătire a statelor părți la CWC („statele părți”) pentru a preveni atacuri în care sunt implicate produse chimice toxice și pentru a răspunde la acestea, a cooperării internaționale în domeniul activităților chimice și a capacității OIAC de adaptare la evoluțiile din domeniul științei și tehnologiei. Măsurile privind universalizarea CWC ar trebui să continue și să fie adaptate și îndreptate spre statele, din ce în ce mai puține, care nu sunt părți la CWC,
            
         ADOPTĂ PREZENTA DECIZIE:
   Articolul 1
   (1)   În scopul aplicării imediate și concrete a anumitor elemente din strategia UE, Uniunea acordă sprijin activităților OIAC, în sensul următoarelor obiective:
   
               —
            
            
               consolidarea capacităților statelor părți pentru îndeplinirea obligațiilor care le revin în temeiul CWC;
            
         
               —
            
            
               sporirea nivelului de pregătire al statelor părți pentru a preveni atacuri în care sunt implicate produse chimice toxice și pentru a răspunde la acestea;
            
         
               —
            
            
               intensificarea cooperării internaționale în domeniul activităților chimice;
            
         
               —
            
            
               susținerea capacității OIAC de adaptare la evoluțiile din domeniul științei și tehnologiei;
            
         
               —
            
            
               promovarea universalității prin încurajarea statelor care nu sunt părți să adere la convenție.
            
         (2)   În acest context, activitățile sprijinite de Uniune în cadrul proiectelor OIAC, care corespund măsurilor din strategia UE, sunt următoarele:
   
                
            
            
               
                  Proiectul I: Punerea în aplicare la nivel național, verificarea și universalitatea
               
               Activități:
               
                           —
                        
                        
                           vizite bilaterale de asistență tehnică;
                        
                     
                           —
                        
                        
                           cursuri de formare pentru funcționari vamali în ceea ce privește aspectele tehnice ale regimului de transfer al CWC;
                        
                     
                           —
                        
                        
                           granturi pentru autoritățile naționale;
                        
                     
                           —
                        
                        
                           instrument de e-learning pentru autoritățile naționale/părțile interesate asociate;
                        
                     
                           —
                        
                        
                           stimularea statelor care nu sunt părți la CWC;
                        
                     
                           —
                        
                        
                           exerciții de anchetare a unei presupuse utilizări.
                        
                     
         
                
            
            
               
                  Proiectul II: Cooperarea internațională
               
               Activități:
               
                           —
                        
                        
                           curs pentru dezvoltarea capacităților analitice;
                        
                     
                           —
                        
                        
                           stimularea sectorului industrial – CWC și atelierul pentru siguranța proceselor chimice.
                        
                     
         
                
            
            
               
                  Proiectul III: Vizite efectuate de reprezentanți ai Consiliului executiv al OIAC și de observatori la instalațiile de distrugere a armelor chimice (IDAC)
               
               Activitate:
               
                           —
                        
                        
                           vizite la IDAC.
                        
                     
         
                
            
            
               
                  Proiectul IV: Știință și tehnologie
               
               Activități:
               
                           —
                        
                        
                           reuniuni la nivel de grup de lucru ale Consiliului științific consultativ (CSC);
                        
                     
                           —
                        
                        
                           cofinanțarea unui atelier internațional de știință și tehnologie OIAC/IUPAC organizat de OIAC și Uniunea Internațională pentru Chimie Pură și Aplicată (IUPAC).
                        
                     
         
                
            
            
               
                  Proiectul V: Nivelul de pregătire al statelor părți pentru a preveni atacuri în care sunt implicate produse chimice și pentru a răspunde la acestea
               
               Activități:
               
                           —
                        
                        
                           ateliere regionale – articolul X din CWC și chestiuni referitoare la cooperarea regională în domeniul asistenței și al răspunsului în situații de urgență;
                        
                     
                           —
                        
                        
                           exerciții de simulare pe calculator [Table Top Exercises (TTE)] și module de exerciții;
                        
                     
                           —
                        
                        
                           OIAC ca platformă pentru sporirea securității la uzinele chimice.
                        
                     
         
                
            
            
               
                  Proiectul VI: Programul Africa
               
               Activități:
               
                           —
                        
                        
                           vizite bilaterale de asistență tehnică;
                        
                     
                           —
                        
                        
                           cursuri de formare pentru funcționari vamali în ceea ce privește aspectele tehnice ale regimului de transfer al CWC;
                        
                     
                           —
                        
                        
                           stimularea sectorului industrial – CWC și atelierul privind siguranța proceselor chimice;
                        
                     
                           —
                        
                        
                           curs pentru dezvoltarea capacităților analitice;
                        
                     
                           —
                        
                        
                           ateliere regionale – articolul X din CWC și chestiuni referitoare la cooperarea regională în domeniul asistenței și al răspunsului în situații de urgență;
                        
                     
                           —
                        
                        
                           proiect de consolidare a capacităților regionale pe termen lung în domeniul asistenței și al protecției.
                        
                     În anexă este prezentată o descriere detaliată a activităților OIAC sprijinite de Uniune menționate mai sus.
            
         Articolul 2
   (1)   Înaltul Reprezentant al Uniunii pentru afaceri externe și politica de securitate („ÎR”) este responsabil de punerea în aplicare a prezentei decizii.
   (2)   Punerea în aplicare tehnică a proiectelor menționate la articolul 1 alineatul (2) este realizată de Secretariatul Tehnic al OIAC („Secretariatul Tehnic”). Acesta îndeplinește această sarcină sub responsabilitatea și controlul ÎR. În acest scop, ÎR încheie acordurile necesare cu Secretariatul Tehnic.
   Articolul 3
   (1)   Valoarea de referință financiară pentru punerea în aplicare a proiectelor menționate la articolul 1 alineatul (2) este de 2 140 000 EUR.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corectă a cheltuielilor menționate la alineatul (1). În acest scop, aceasta încheie un acord de finanțare cu Secretariatul Tehnic. Acordul prevede obligația Secretariatului Tehnic de a asigura o vizibilitate adecvată a contribuției Uniunii care să corespundă mărimii contribuției sale.
   (4)   Comisia depune eforturile necesare pentru a încheia acordul de finanțare menționat la alinatul (3) cât mai curând posibil după 23 martie 2012. Aceasta va informa Consiliul cu privire la orice dificultăți care intervin în cursul acestui proces și cu privire la data încheierii acordului.
   Articolul 4
   ÎR raportează Consiliului cu privire la punerea în aplicare a prezentei decizii, pe baza unor rapoarte întocmite periodic de Secretariatul Tehnic. Aceste rapoarte stau la baza evaluării efectuate de Consiliu. Comisia furnizează informații cu privire la aspectele financiare ale proiectelor menționate la articolul 1 alineatul (2).
   Articolul 5
   (1)   Prezenta decizie intră în vigoare la data adoptării.
   (2)   Prezenta decizie expiră după 24 de luni de la data încheierii acordului de finanțare menționat la articolul 3 alineatul (3). Cu toate acestea, aceasta expiră după 6 luni de la intrarea ei în vigoare în situația în care acordul de finanțare respectiv nu a fost încheiat până la data respectivă.
   
      Adoptată la Bruxelles, 23 martie 2012.
      
         
            Pentru Consiliu
         
         
            Președintele
         
         C. ASHTON
      
   
   
      (1)  JO L 349, 25.11.2004, p. 63.
   
      (2)  JO L 331, 17.12.2005, p. 34.
   
      (3)  JO L 85, 27.3.2007, p. 10.
   
      (4)  JO L 197, 29.7.2009, p. 96.
   
      ANEXĂ
      
         Sprijinul Uniunii acordat activităților OIAC în cadrul punerii în aplicare a strategiei UE împotriva proliferării armelor de distrugere în masă
      
      
         Proiectul I:   Punerea în aplicare la nivel național, verificarea și universalitatea
      
      
         Obiectiv:
      
      Consolidarea capacității statelor părți de a-și îndeplini obligațiile care le revin în temeiul CWC și încurajarea statelor care nu sunt părți la CWC să înțeleagă mai bine avantajele aderării la CWC și ale implicării în mai mare măsură în activitățile OIAC
      
         Scopuri:
      
      
                  —
               
               
                  Scopul 1 – statele părți înregistrează progrese în direcția:
                  
                              —
                           
                           
                              îndeplinirii cerințelor de punere în aplicare la nivel național conform articolului VII la CWC
                           
                        
                              —
                           
                           
                              respectării declarațiilor lor și a cerințelor din declarațiile de inspecție conform articolului VI din CWC
                           
                        
                              —
                           
                           
                              funcționării mai eficiente a autorităților naționale
                           
                        
                              —
                           
                           
                              facilitării formării de bază a autorităților naționale
                           
                        
                              —
                           
                           
                              pregătirii pentru anchetele cazurilor de presupusă utilizare, conform articolelor IX și X din CWC
                           
                        
            
                  —
               
               
                  Scopul 2 – statele care nu sunt părți la CWC se implică mai mult în activitățile OIAC și își sporesc înțelegerea cu privire la CWC și la avantajele acesteia
               
            
         Rezultate:
      
      
                  —
               
               
                  Rezultatul 1
                  
                              —
                           
                           
                              autoritățile naționale și-au consolidat capacitatea de a redacta proiecte de acte legislative naționale de punere în aplicare și pot înainta acte legislative spre adoptare
                           
                        
                              —
                           
                           
                              funcționarii vamali și-au consolidat capacitatea de a identifica produsele chimice relevante pentru CWC și de a realiza transferuri precise ale datelor referitoare la produsele chimice înscrise în listele CWC către autoritățile naționale
                           
                        
                              —
                           
                           
                              autoritățile naționale și-au consolidat capacitatea de a comunica cu OIAC și de a transmite documentație și declarații către OIAC
                           
                        
                              —
                           
                           
                              personalul autorităților naționale și-a consolidat capacitatea de a înțelege și de a pune în aplicare principiile de bază ale CWC și de a utiliza în mod mai eficient din punct de vedere al costurilor posibilitățile de formare directă
                           
                        
                              —
                           
                           
                              statele părți au mai multe cunoștințe privind anchetarea cazurilor de presupusă utilizare și inspecțiile la cerere, ca instrumente fundamentale de care dispun pentru a acorda asistență și/sau pentru a clarifica posibilele cazuri de nerespectare a CWC
                           
                        
                              —
                           
                           
                              statele părți primesc asigurări cu privire la gradul de pregătire al Secretariatului Tehnic pentru a realiza anchetarea cazurilor de presupusă utilizare și inspecții la cerere
                           
                        
            
                  —
               
               
                  Rezultatul 2
                  
                              —
                           
                           
                              statele care nu sunt părți la CWC sunt implicate mai mult în activitățile OIAC și au dobândit o mai bună înțelegere a avantajelor reprezentate de aderarea la CWC
                           
                        
            
         Activități:
      
      
                   
               
               
                  Vizite bilaterale de asistență tehnică: Se va acorda sprijin statelor părți prin intermediul vizitelor de asistență tehnică care vor fi organizate de la caz la caz și vor avea drept scop acordarea de asistență specifică pentru îndeplinirea exigențelor solicitărilor formulate de statele părți. Natura acestui sprijin va include eforturi de sensibilizare și de stimulare prin intermediul atelierelor de sensibilizare organizate la nivel național, al cursurilor specializate de formare, al asistenței pentru elaborarea legislației de punere în aplicare la nivel național și a măsurilor aferente și al subiectelor referitoare la industrie din articolul VI din CWC. În funcție de obiectivul urmărit, aceste vizite vor implica demersuri coordonate în care se vor implica, după caz, filiala Secretariatului Tehnic care acordă sprijin la punerea în aplicare, biroul consilierului juridic, filiala responsabilă de declarații și filiala responsabilă de verificări în sectorul industrial.
               
            
                   
               
               
                  Formarea funcționarilor vamali în ceea ce privește aspectele tehnice ale regimului de transfer al CWC: funcționarii vamali au beneficiat de sprijin în temeiul Acțiunii comune 2005/913/PESC, al Acțiunii comune 2007/185/PESC și al Deciziei 2009/569/PESC. Pe baza experienței dobândite, stimularea funcționarilor vamali prin cursuri de formare se va face în vederea îmbunătățirii culegerii și transmiterii de date privind importurile și exporturile de produse chimice înscrise în listele CWC către autoritățile naționale. Cursurile de formare organizate la nivel regional și subregional vor oferi demonstrații și exerciții practice. Va fi organizat un curs regional în regiunea Americii Latine și a Caraibilor și un curs subregional în regiunea Asiei. Cursurile vor fi realizate de filiala Secretariatului Tehnic care acordă sprijin la punerea în aplicare, cu expertiză tehnică din partea filialei responsabile de declarații.
               
            
                   
               
               
                  Granturi pentru autoritățile naționale: Autoritățile naționale din statele părți în curs de dezvoltare sunt adesea în situația de a nu își putea îndeplini integral obligațiile care decurg din CWC din cauza lipsei unor echipamente de bază (calculatoare de birou, imprimante, software, copiatoare etc.). Prin furnizarea de echipamente birotice de bază autorităților naționale, acestea vor putea să atingă un nivel mai înalt de eficiență și profesionalism în eforturile lor de punere în aplicare a CWC. Disponibilitatea acestor echipamente va reprezenta și un stimulent pentru ca autoritățile naționale să se implice mai activ în demersurile lor de punere în aplicare a CWC, în special dacă punerea la dispoziție a acestor echipamente este condiționată de îndeplinirea unor ținte prestabilite.
                  Aceste ținte vor fi stabilite de la caz la caz, în consultare cu statele părți vizate.
               
            
                   
               
               
                  Instrument de e-learning pentru autoritățile naționale/părțile interesate asociate: Pentru a profita la maximum de oportunitățile de formare directă, elementele de bază și elementele generale ale formării OIAC pentru autoritățile naționale vor fi puse la dispoziția statelor părți în format electronic și vor fi traduse în toate limbile oficiale ale OIAC (arabă, chineză, engleză, franceză, spaniolă și rusă). Astfel, vor fi realizate cinci module de e-learning, pe baza materialelor existente în cadrul Secretariatului Tehnic, folosind serviciile unui agent comercial. Prezentările folosite în prezent care ar urma să fie transformate în instrumente de e-learning sunt următoarele:
                  
                              —
                           
                           
                              Prezentare generală a CWC
                           
                        
                              —
                           
                           
                              Introducere în CWC
                           
                        
                              —
                           
                           
                              Prezentare a CWC articol cu articol
                           
                        
                              —
                           
                           
                              CWC – listele 1, 2 și 3
                           
                        
                              —
                           
                           
                              Funcționarea eficientă a unei autorități naționale
                           
                        
            
                   
               
               
                  Stimularea statelor care nu sunt părți la CWC: Reprezentanții statelor care nu sunt părți la CWC care se află în postura de a influența acțiunile naționale referitoare la aderare/ratificare și ai celor implicate direct în chestiuni cu relevanță pentru CWC vor fi sponsorizați pentru a participa la diferite programe organizate de Departamentul pentru cooperare și asistență internațională (ICA). Aceste programe vor cuprinde ateliere organizate la nivel regional pentru autoritățile naționale ale statelor părți și ateliere organizate la nivel regional pentru autoritățile vamale. Acolo unde este necesar, membrii personalului Departamentului de relații externe al Secretariatului Tehnic vor fi sponsorizați, de asemenea, pentru a participa la aceste reuniuni în vederea stabilirii contactelor necesare și a interacțiunii cu participanții sponsorizați din statele care nu sunt părți la CWC. În plus și în caz de necesitate, în cadrul acestei scheme de sprijinire a statelor care nu sunt părți la CWC sunt preconizate, de asemenea, organizarea de vizite și stabilirea de înțelegeri specifice cu implicarea statelor care nu sunt părți la CWC.
               
            
                   
               
               
                  Exerciții de anchetare a cazurilor de presupusă utilizare: De la intrarea în vigoare a CWC, Secretariatul Tehnic, adesea în cooperare cu statele părți, a realizat o serie de exerciții legate de articolele IX și X din CWC, inclusiv anchetarea cazurilor de presupusă utilizare și inspecții la cerere. Deși multe dintre învățămintele desprinse din exercițiile de inspecții la cerere se aplică la anchetarea cazurilor de presupusă utilizare și viceversa, nu s-a efectuat niciodată o reexaminare cuprinzătoare. Într-o astfel de reexaminare cuprinzătoare învățămintele anterioare și rapoartele de evaluare de la exercițiile de anchetare a cazurilor de presupusă utilizare și de inspecții la cerere (atât exerciții de simulare pe calculator, cât și exerciții pe teren) vor fi analizate și se va organiza un atelier de lucru cu participarea unor experți implicați în astfel de exerciții, cu scopul schimbului de bune practici și de informații pentru exercițiile viitoare, mai ales cele legate de anchetarea cazurilor de presupusă utilizare.
               
            
         Proiectul II:   Cooperarea internațională
      
      
         Obiectiv:
      
      
                  —
               
               
                  Consolidarea dezvoltării economice și tehnologice prin intermediul cooperării internaționale în domeniul chimiei pentru activitățile ale căror obiective nu sunt interzise în temeiul CWC
               
            
                  —
               
               
                  Promovarea misiunii OIAC și a obiectivelor CWC printr-o angajare mai fermă a statelor părți în inițiativele de cooperare internațională pentru utilizarea chimiei în scopuri pașnice
               
            
         Scopuri:
      
      
                  —
               
               
                  Scopul 1 – consolidarea capacității laboratoarelor finanțate public din statele părți cu economii în curs de dezvoltare sau cu economii în tranziție de a pune în aplicare CWC în domeniul utilizării chimiei în scopuri pașnice
               
            
                  —
               
               
                  Scopul 2 – acordarea de asistență statelor părți cu economii în curs de dezvoltare sau cu economii în tranziție în vederea consolidării abordărilor de gestionare a siguranței chimice în întreprinderile chimice mici și mijlocii
               
            
         Rezultate:
      
      
                  —
               
               
                  Rezultatul 1 – nivel sporit de competență tehnică în laboratoarele finanțate public din statele părți cu economii în curs de dezvoltare sau cu economii în tranziție pentru analiza produselor chimice care au legătură cu punerea în aplicare la nivel național a CWC și cu punerea în aplicare în scopuri pașnice a chimiei utilizând metode analitice moderne, în special gazcromatografia (GC) și gazcromatografia/spectrometria de masă (GC-MS)
               
            
                  —
               
               
                  Rezultatul 2 – niveluri actualizate de competență și de înțelegere ale personalului întreprinderilor mici și mijlocii, ale reprezentanților asociațiilor industriale și ale autorităților naționale/instituțiilor guvernamentale din statele părți ale căror economii sunt în curs de dezvoltare sau în tranziție în ceea ce privește practicile aferente gestionării siguranței proceselor
               
            
         Activități:
      
      
                   
               
               
                  Curs de dezvoltare a capacităților analitice: Cursul se va desfășura pe parcursul a două săptămâni, în care participanții vor participa la cursuri teoretice și la experimente practice în domeniul GC și al GC-MS. Subiectele tratate vor include: hardware; validarea și optimizarea sistemelor; depanare; pregătirea probelor de mediu; și analize GC/GC-MS ale respectivelor probe privind produsele chimice care au legătură cu CWC. Participanții vor beneficia, de asemenea, de o formare practică intensivă în pregătirea diferitelor matrice ale probelor care urmează să fie analizate prin metoda GC cu detectori selectivi de elemente și prin metoda GC-MS cu impact electronic și cu ionizare chimică. În cele din urmă, participanților li se va prezenta o gamă de proceduri de extracție, curățare și derivare. Cursul va fi realizat cu sprijinul VERIFIN, o instituție de renume selecționată printr-un proces de licitație transparent, cu care OIAC a încheiat un acord pe 5 ani.
               
            
                   
               
               
                  Stimularea industriei – atelier privind CWC și siguranța proceselor chimice: Acest atelier se va desfășura pe parcursul a două zile și jumătate. Va include, printre altele, aspecte privind siguranța și securitatea în industria chimică; strategii de gestionare în domeniul chimiei; gestionarea siguranței proceselor chimice; cele mai bune practici din sectorul industrial; și o introducere în Responsible Care®.
                  De asemenea, în cadrul sesiunii introductive se va face o prezentare a CWC și a programelor de cooperare internațională. Un seminar regional va fi organizat în regiunea Americii Latine și a Caraibilor și, dacă este necesar, se va asigura traducere în limba spaniolă.
               
            
         Proiectul III:   Vizite efectuate de reprezentanți ai Consiliului executiv al OIAC și de observatori la IDAC
      
      
         Obiectiv:
      
      Grăbirea și garantarea eliminării depozitelor și a instalațiilor de producere de arme chimice sub rezerva măsurilor de verificare prevăzute în CWC
      
         Scopuri:
      
      
                  —
               
               
                  Scopul 1 – statele părți sunt capabile să monitorizeze progresul înregistrat în direcția distrugerii complete a depozitelor de arme chimice și pot identifica și aborda problemele pentru a realiza distrugerea într-un stadiu incipient
               
            
                  —
               
               
                  Scopul 2 – statele părți sunt mai încrezătoare că se fac pași tangibili și concreți pentru distrugerea completă a depozitelor de arme chimice de către proprietarii acestora
               
            
         Rezultate:
      
      
                  —
               
               
                  Rezultatul 1 – statele părți și-au consolidat gradul de înțelegere a problemelor și a dificultăților tehnice aferente distrugerii armelor chimice
               
            
                  —
               
               
                  Rezultatul 2 – statele părți sunt mai încrezătoare că se fac pași tangibili și concreți pentru distrugerea completă a depozitelor de arme chimice
               
            
         Activitate:
      
      Vizite la IDAC: Până în prezent au avut loc cinci vizite – trei în Statele Unite ale Americii, la IDAC aflate la: Anniston, Alabama (octombrie 2007); Pueblo, Colorado și Umatilla, Oregon (mai/iunie 2009) și Tooele și Pueblo (februarie-martie 2011), și două vizite în Federația Rusă la Shchuchye, în regiunea Kurgansk (septembrie 2008) și la Pochep, Bryanskaya Oblast (septembrie 2010). Vizitele organizate până în prezent s-au dovedit a fi un mijloc valoros de abordare a întrebărilor și a preocupărilor referitoare la programul unui stat parte posesor de îndeplinire a obligațiilor acestuia în ceea ce privește distrugerea armelor sale chimice în termenul prelungit aprobat. Dacă termenul prelungit final pentru distrugere nu se va respecta, se preconizează că, în urma unei noi decizii a Conferinței statelor părți, statele părți vizate vor continua să găzduiască astfel de vizite la instalațiile lor de distrugere a armelor chimice și la instalațiile aflate în prezent în construcție, până la finalizarea distrugerii.
      
         Proiectul IV:   Știință și tehnologie
      
      
         Obiectiv:
      
      Să permită directorului general al OIAC acordarea de consiliere și formularea de recomandări către Conferința statelor părți, către Consiliul executiv al OIAC sau către statele părți cu privire la domeniile științei și tehnologiei care sunt relevante pentru CWC
      
         Scopuri:
      
      
                  —
               
               
                  Obiectivul reuniunilor grupurilor de lucru temporare ale Consiliului științific consultativ: să permită directorului general acordarea unei consilieri speciale organismelor OIAC de elaborare a politicilor și statelor părți în domeniile științei și tehnologiei care sunt relevante pentru CWC
               
            
                  —
               
               
                  Scopul Atelierului internațional de știință și tehnologie OIAC/IUPAC: să acorde asistență CSC la pregătirea redactării raportului său către cea de a treia conferință de revizuire
               
            
         Rezultate:
      
      
                  —
               
               
                  Rezultatul 1 – statele părți beneficiază de consiliere și recomandări emise de CSC în domeniile științei și tehnologiei care sunt relevante pentru CWC
               
            
                  —
               
               
                  Rezultatul 2 – statele părți sunt informate mai bine și la zi în domeniile științei și tehnologiei care sunt relevante pentru CWC
               
            
                  —
               
               
                  Rezultatul 3 – statele părți beneficiază de asistență în evaluarea potențialului impact al evoluțiilor înregistrate în știință și tehnologie asupra punerii în aplicare a CWC
               
            
         Activități:
      
      
                   
               
               
                  Reuniuni ale CSC la nivel de grup de lucru: În perioada 2012-13 vor avea loc două reuniuni ale grupului de lucru temporar privind convergența chimiei și biologiei și două reuniuni ale grupului de lucru temporar privind educația și stimularea. Obiectivul grupului de lucru temporar privind convergența chimiei și biologiei este de a explora în continuare convergența între chimie și biologie și potențialele implicații pentru CWC, în conformitate cu recomandările CSC formulate cu ocazia celei de a șaisprezecea sesiuni a acestuia. Grupul de lucru temporar va evalua aceste implicații și va transmite recomandări către CSC. Evaluarea și recomandările grupului de lucru temporar vor fi utilizate de către CSC în raportul acestuia în vederea celei de a treia conferințe de revizuire. Reuniunile grupului de lucru temporar privind educația și stimularea, care urmează a fi constituit, vor avea drept obiectiv principal să găsească modalități de a stabili contacte cu comunitatea științifică și de a dezvolta și a consolida relația dintre OIAC și comunitatea științifică.
               
            
                   
               
               
                  Cofinanțarea Atelierului internațional de știință și tehnologie al OIAC-IUPAC: Obiectivul atelierului este de a trece în revistă tendințele și evoluțiile din domeniul chimiei, ingineriei chimice, științelor vieții și disciplinelor conexe în vederea evaluării modului în care acestea influențează punerea în aplicare a CWC. Raportul care urmează a fi elaborat în urma atelierului va ajuta CSC în pregătirea propriului său raport, care va cuprinde evaluarea de către acesta a impactului pe care evoluțiile din domeniul științei și tehnologiei le au asupra aplicării CWC.
                  Acest raport va fi prezentat, drept contribuție a directorului general, cu ocazia celei de a treia conferințe de revizuire a CWC care urmează să se desfășoare în 2013. Atelierul internațional de știință și tehnologie al OIAC-IUPAC va oferi informații valoroase pentru pregătirea raportului CSC în vederea celei de a treia conferințe de revizuire.
               
            
         Proiectul V:   Nivelul de pregătire al statelor părți pentru a preveni atacuri în care sunt implicate produse chimice și pentru a răspunde la acestea
      
      
         Obiectiv:
      
      Contribuția la dezvoltarea capacității statelor părți în ceea ce privește prevenirea, nivelul de pregătire și răspunsul la atacuri teroriste în care sunt implicate arme chimice și la ameliorarea capacității statelor părți de a răspunde la solicitări de asistență în cazul utilizării sau a amenințării cu utilizarea de produse chimice
      
         Scopuri:
      
      
                  —
               
               
                  Scopurile atelierelor regionale:
                  
                              —
                           
                           
                              Scopul 1 – sporirea nivelului de conștientizare a statelor părți referitor la importanța transmiterii complete și la timp a declarațiilor privind programele naționale referitoare la scopurile de protecție
                           
                        
                              —
                           
                           
                              Scopul 2 – creșterea contribuției statelor părți la nivelul de pregătire al OIAC de a răspunde solicitărilor de asistență
                           
                        
                              —
                           
                           
                              Scopul 3 – încurajarea statelor părți din regiuni și subregiuni să înlesnească crearea de rețele regionale pentru îmbunătățirea răspunsului coordonat al acestora la o situație de urgență generată de utilizarea de arme chimice
                           
                        
            
                  —
               
               
                  Scopurile TTE și ale modulelor de exerciții:
                  
                              —
                           
                           
                              Scopul 1 – exersarea și evaluarea la nivel național a prevenirii, nivelului de pregătire și răspunsului la atacuri teroriste în care sunt implicate arme chimice și creșterea gradului de conștientizare cu privire la pașii de urmat în continuare pentru a spori nivelul de pregătire
                           
                        
                              —
                           
                           
                              Scopul 2 – exersarea și evaluarea coordonării comunității internaționale în ceea ce privește prevenirea și răspunsul la atacuri teroriste în care sunt implicate arme chimice. Se vor identifica potențiale lacune la nivelul sprijinului oferit de OIAC și de alte organizații internaționale statelor părți cu privire la nivelul de pregătire al acestora în cazul unor atacuri teroriste care implică utilizarea de arme chimice
                           
                        
            
                  —
               
               
                  Scopurile OIAC ca platformă pentru sporirea securității la uzinele chimice:
                  
                              —
                           
                           
                              Scopul 1 – sprijinirea guvernelor și asociațiilor din industria chimică ale statelor părți beneficiare în ceea ce privește sensibilizarea cu privire la securitatea chimică și ameliorarea acesteia prin adoptarea de bune practici
                           
                        
                              —
                           
                           
                              Scopul 2 – creșterea securității chimice în statele părți beneficiare angajate în proces, prin promovarea cooperării între toate părțile implicate, inclusiv autoritățile naționale, industria chimică, asociațiile din industria chimică, comunitatea științifică și ONG-urile
                           
                        
                              —
                           
                           
                              Scopul 3 – informarea completă a statelor părți cu privire la noile evoluții din sfera securității chimice și a celor mai bune practici din domeniul siguranței chimice
                           
                        
            
         Rezultate:
      
      
                  —
               
               
                  Rezultatele atelierelor regionale:
                  
                              —
                           
                           
                              Rezultatul 1 – statele părți sunt conștiente de importanța transmiterii complete și la timp a declarațiilor privind programele naționale referitoare la scopurile de protecție
                           
                        
                              —
                           
                           
                              Rezultatul 2 – statele părți se află într-o poziție mai bună pentru a face oferte de asistență către OIAC ca răspuns la solicitările de asistență
                           
                        
                              —
                           
                           
                              Rezultatul 3 – a crescut gradul de conștientizare al statelor părți cu economii în curs de dezvoltare sau cu economii în tranziție referitor la necesitatea de a promova cooperarea în ceea ce privește situațiile de urgență generate de utilizarea de arme chimice în cazul unui atac terorist
                           
                        
            
                  —
               
               
                  Rezultatele TTE și ale modulelor de exerciții:
                  
                              —
                           
                           
                              Rezultatul 1 – dezvoltarea unui modul pentru pregătirea și desfășurarea unor TTE flexibile și care pot fi adaptate la circumstanțele variate din diferitele state părți
                           
                        
                              —
                           
                           
                              Rezultatul 2 – ameliorarea nivelului de pregătire pentru prevenirea și răspunsul la atacuri teroriste care implică utilizarea de arme chimice identificate de statul parte care găzduiește TTE
                           
                        
                              —
                           
                           
                              Rezultatul 3 – îmbunătățirea nivelului de pregătire pentru prevenirea și răspunsul la atacuri teroriste care implică utilizarea de arme chimice identificate de alte state părți care participă la TTE
                           
                        
                              —
                           
                           
                              Rezultatul 4 – creșterea nivelului de înțelegere a organizațiilor participante în ceea ce privește domeniile în care coordonarea mai strânsă poate diminua lacunele și în care pot fi inițiate noi activități
                           
                        
            
                  —
               
               
                  Rezultatele OIAC ca platformă pentru sporirea securității la uzinele chimice:
                  
                              —
                           
                           
                              Rezultatul 1 – un nivel mai ridicat de conștientizare de către beneficiari a exigențelor și bunelor practici în domeniul securității chimice
                           
                        
                              —
                           
                           
                              Rezultatul 2 – difuzarea celor mai bune practici din domeniul securității chimice la nivelul statelor părți beneficiare, al asociațiilor din industrie ale acestora sau al altor părți implicate
                           
                        
                              —
                           
                           
                              Rezultatul 3 – document de concepție pentru posibile măsuri suplimentare care implică autoritățile naționale, oamenii de știință, gestionarii de laboratoare și sectorul industriei chimice cu privire la cele mai bune practici din domeniul securității chimice, cu sprijinul materialelor de curs
                           
                        
                              —
                           
                           
                              Rezultatul 4 – publicații privind securitatea chimică destinate autorităților naționale, gestionarilor din industria chimică/laboratoare și privind cele mai bune practici din domeniul securității chimice și siguranței chimice
                           
                        
            
         Activități:
      
      
                   
               
               
                  Ateliere regionale – articolul X din CWC și chestiuni referitoare la cooperarea regională în domeniul asistenței și al răspunsului în situații de urgență: Atelierele regionale au drept scop stimularea discuțiilor și a analizei diferitelor chestiuni privind asistența și protecția, cu un accent deosebit pe domenii precum drepturile și obligațiile statelor părți în temeiul articolului X din CWC, depunerea declarațiilor de programe de protecție, importanța ofertelor de asistență din partea statelor părți, analiza punctelor slabe și a zonelor problematice ale articolului X din CWC, precum și o trecere în revistă a activităților de asistență și de protecție din regiune. Statele părți vor susține prezentări în vederea efectuării unui schimb de experiență și de concluzii desprinse. Două ateliere regionale pe termen scurt vor fi organizate în regiunile Asiei și Americii Latine și Caraibilor de către filiala pentru asistență și protecție.
               
            
                   
               
               
                  TTE și modulul de exerciții: Obiectivul acestei activități este dezvoltarea capacităților statelor părți în ceea ce privește prevenirea, nivelul de pregătire și răspunsul la atacuri teroriste în care sunt implicate arme chimice Atacul terorist asupra unei uzine chimice, unei instalații chimice sau asupra unui transport chimic care are drept urmare eliberarea în atmosferă de produse chimice toxice va reprezenta scenariul de bază pentru exerciții. Aspectele specifice ale scenariului care va fi utilizat în cadrul TTE vor fi adaptate la circumstanțele și necesitățile statului parte unde se desfășoară TTE. Acesta va include un inventar al responsabilităților naționale și o trecere în revistă a procedurilor existente, precum și un exercițiu constând într-o vizită ghidată a instalației selecționate pentru exercițiu la nivel național, înainte de desfășurarea TTE cu participare regională și internațională. Exercițiul va analiza procesul decizional interguvernamental, schimbul de informații și acordarea de asistență între organizațiile naționale și internaționale relevante. Se vor desfășura două TTE în două regiuni diferite. Se va elabora, de asemenea, un modul detaliat pentru pregătirea și desfășurarea TTE privind atacurile cu produse chimice toxice care implică entități naționale, regionale, internaționale. Activitatea va fi organizată și coordonată de Biroul pentru proiecte speciale.
               
            
                   
               
               
                  OIAC ca platformă pentru sporirea securității la uzinele chimice: În prima etapă a activității se va realiza o analiză cu privire la posibilele roluri și funcții ale OIAC și la sinergiile cu părțile interesate din domeniul securității chimice. Va fi organizat un eveniment destinat discutării și difuzării celor mai bune practici în domeniul siguranței și securității chimice.
                  Evenimentul are drept scop stimularea discuțiilor și a analizei unor chestiuni de ordin practic și a experienței legate de sporirea securității în instalațiile chimice. Se va pune la dispoziția beneficiarilor experiența altor parteneri internaționali în ceea ce privește promovarea securității chimice și, pe scară mai largă, ajutorul acordat statelor în vederea consolidării capacității lor privind prevenirea și nivelul de pregătire pentru amenințările referitoare la arme de distrugere în masă și materiale asociate. De asemenea, în cadrul acestui eveniment se vor identifica oportunități și necesități privind măsuri suplimentare pentru a se continua procesul de sporire a securității chimice și pentru dezvoltarea OIAC drept platformă pentru schimburi în acest domeniu.
                  Proiectul va avea drept rezultat o serie de propuneri de ordin practic privind moduri în care OIAC poate fi dezvoltată în continuare ca platformă pentru cooperare și coordonare în domeniul securității chimice. Activitatea va fi organizată și coordonată de Biroul pentru proiecte speciale.
               
            
         Proiectul VI:   Programul Africa
      
      
         Obiectiv:
      
      Consolidarea capacității statelor părți africane pentru îndeplinirea obligațiilor care le revin în temeiul CWC
      
         Scopuri:
      
      
                   
               
               
                  Scopul 1 – Statele părți africane înregistrează progrese în direcția:
                  
                              —
                           
                           
                              îndeplinirii cerințelor de punere în aplicare la nivel național conform articolului VII din CWC
                           
                        
                              —
                           
                           
                              respectării declarațiilor lor și a exigențelor din declarațiile de inspecție conform articolului VI din CWC
                           
                        
            
                   
               
               
                  Scopul 2
                  
                              —
                           
                           
                              consolidarea capacității laboratoarelor finanțate public din statele părți africane cu economii în curs de dezvoltare sau cu economii în tranziție de a pune în aplicare CWC în domeniul utilizării chimiei în scopuri pașnice
                           
                        
                              —
                           
                           
                              stimularea abordărilor bazate pe gestionarea siguranței în întreprinderile mici și mijlocii din industria chimică din statele părți africane cu economii în curs de dezvoltare sau cu economii în tranziție
                           
                        
            
                   
               
               
                  Scopul 3
                  
                              —
                           
                           
                              creșterea nivelului de conștientizare al statelor părți africane cu privire la importanța transmiterii complete și la timp a declarațiilor privind programele naționale referitoare la scopurile de protecție
                           
                        
                              —
                           
                           
                              sporirea contribuției statelor părți africane la nivelul de pregătire a OIAC de a răspunde la solicitări de asistență
                           
                        
                              —
                           
                           
                              încurajarea statelor părți africane să înlesnească crearea de rețele regionale în regiunile și subregiunile africane pentru îmbunătățirea răspunsului coordonat al acestora la o situație de urgență generată de utilizarea de arme chimice
                           
                        
                              —
                           
                           
                              încurajarea statelor părți africane să asigure coordonarea și cooperarea între subregiuni în ceea ce privește răspunsul într-o situație de urgență generată de utilizarea de produse chimice
                           
                        
            
         Rezultate:
      
      
                  —
               
               
                  Rezultatul 1
                  Autoritățile naționale din statele părți africane și-au consolidat capacitatea de a redacta proiecte de acte legislative naționale de punere în aplicare și pot înainta acte legislative spre adoptare
                  
                              —
                           
                           
                              Funcționarii vamali din statele părți africane și-au consolidat capacitatea de a identifica produsele chimice relevante pentru CWC și de a realiza transferuri precise ale datelor referitoare la produsele chimice înscrise în listele CWC către autoritățile naționale
                           
                        
            
                  —
               
               
                  Rezultatul 2
                  
                              —
                           
                           
                              A sporit nivelul de competență tehnică al laboratoarelor finanțate public din statele părți africane pentru analiza produselor chimice care au legătură cu punerea în aplicare la nivel național a CWC și în aplicații ale chimiei în scopuri pașnice utilizând metode analitice moderne, în special GC și GC-MS
                           
                        
                              —
                           
                           
                              Personalul întreprinderilor mici și mijlocii, reprezentanții asociațiilor industriale și autoritățile naționale/instituțiile guvernamentale din statele părți africane și-au actualizat nivelul de competență și de înțelegere în ceea ce privește practicile aferente gestionării siguranței proceselor
                           
                        
            
                  —
               
               
                  Rezultatul 3
                  
                              —
                           
                           
                              Statele părți africane sunt conștiente de importanța transmiterii complete și la timp a declarațiilor privind programele naționale referitoare la scopurile de protecție
                           
                        
                              —
                           
                           
                              Statele părți africane se află într-o poziție mai bună pentru a face oferte de asistență către OIAC pentru a răspunde la o solicitare de acordare de asistență
                           
                        
                              —
                           
                           
                              A crescut gradul de conștientizare al statelor părți africane cu economii în curs de dezvoltare sau cu economii în tranziție privind necesitatea de a promova cooperarea în ceea ce privește situațiile de urgență generate de utilizarea de arme chimice în cazul unui atac
                           
                        
                              —
                           
                           
                              Există o echipă de instructori din statele părți africane care pot sprijini planul de răspuns într-o situație de urgență generată de utilizarea de produse chimice, prin formarea personalului de intervenție de urgență
                           
                        
            
         Activități:
      
      
                   
               
               
                  Vizite bilaterale de asistență tehnică: Se va acorda sprijin statelor părți africane prin intermediul vizitelor de asistență tehnică care vor fi organizate de la caz la caz și vor avea drept scop acordarea de asistență specifică pentru îndeplinirea exigențelor solicitărilor formulate de statele părți africane.
                  Natura acestui sprijin va include eforturi de sensibilizare și de stimulare prin intermediul atelierelor de sensibilizare organizate la nivel național, al cursurilor specializate de formare, al asistenței pentru elaborarea legislației de punere în aplicare la nivel național și a măsurilor aferente și al subiectelor referitoare la industrie din articolul VI din CWC. În funcție de obiectivul urmărit, aceste vizite vor implica demersuri coordonate în care se vor implica, după caz, filiala Secretariatului Tehnic care acordă sprijin la punerea în aplicare, biroul consilierului juridic, filiala responsabilă de declarații și filiala responsabilă de verificări în sectorul industrial.
               
            
                   
               
               
                  Formarea funcționarilor vamali în ceea ce privește aspectele tehnice ale regimului de transfer al CWC: Funcționarii vamali au beneficiat de sprijin în temeiul Acțiunii comune 2005/913/PESC, al Acțiunii comune 2007/185/PESC și al Deciziei 2009/569/PESC. Pe baza experienței dobândite, stimularea funcționarilor vamali prin cursurile de formare se va face în vederea îmbunătățirii culegerii și transmiterii către autoritățile naționale de date privind importurile și exporturile de produse chimice înscrise în listele CWC. Cursurile de formare organizate la nivel subregional în statele părți africane vor oferi demonstrații și exerciții practice. Aceste cursuri vor fi realizate de filiala Secretariatului Tehnic care acordă sprijin la punerea în aplicare, cu expertiză tehnică din partea filialei responsabile de declarații.
               
            
                   
               
               
                  Stimularea industriei – Atelier privind CWC și siguranța proceselor chimice: Acest atelier se va desfășura pe parcursul a două zile și jumătate. Va include, printre altele, aspecte privind siguranța și securitatea în industria chimică; strategii de gestionare în domeniul chimic; gestionarea în siguranță a proceselor chimice; cele mai bune practici în această industrie; și o introducere privind Responsible Care®. De asemenea, în cadrul sesiunii introductive, se va face o prezentare a CWC și a programelor de cooperare internațională. Se va asigura traducerea în limba franceză.
               
            
                   
               
               
                  Curs de dezvoltare a capacităților analitice: Cursul se desfășoară pe parcursul a două săptămâni, în care participanții din statele părți africane vor participa la cursuri teoretice și la experimente practice în domeniul GC și al GC-MS. Subiectele tratate includ: hardware; validarea și optimizarea sistemelor; depanare; pregătirea probelor de mediu; analizele GC/GC-MS ale respectivelor probe privind produsele chimice care au legătură cu CWC. Participanții vor beneficia, de asemenea, de o formare practică intensivă în pregătirea diferitelor matrice ale probelor care urmează să fie analizate prin metoda GC cu detectori selectivi de elemente și prin metoda GC-MS cu impact electronic și cu ionizare chimică.
                  În cele din urmă, participanții vor fi familiarizați cu o gamă de proceduri de extracție, curățare și derivare.
                  Cursul se va pune în practică cu sprijinul VERIFIN, instituție de renume selecționată printr-un proces de licitație transparent, cu care OIAC a încheiat un acord pe cinci ani. Cursul se va desfășura în limba engleză.
               
            
                   
               
               
                  Atelier regional – articolul X din CWC și chestiuni referitoare la cooperarea regională în domeniul asistenței și al răspunsului în situații de urgență: Atelierul regional pentru statele părți africane are drept scop stimularea discuțiilor și a analizei diferitelor chestiuni privind asistența și protecția, cu un accent deosebit pe domenii precum drepturile și obligațiile statelor părți în temeiul articolului X din CWC, depunerea declarațiilor de programe de protecție, importanța ofertelor de asistență din partea statelor părți, analiza punctelor slabe și a zonelor problematice ale articolului X din CWC, precum și o trecere în revistă a activităților de asistență și de protecție din regiune. Statele părți vor susține prezentări în vederea efectuării unui schimb de experiență și de concluzii desprinse. Activitatea va fi organizată de filiala pentru asistență și protecție.
               
            
                   
               
               
                  Proiect de consolidare a capacităților regionale pe termen lung în domeniul asistenței și al protecției: Obiectivul principal al acestei activități constă în elaborarea unui sistem național/regional de răspuns în situații de urgență împotriva armelor chimice, în formarea instructorilor personalului de intervenție de urgență și a specialiștilor implicați în acest domeniu și în a-i ajuta pe aceștia să constituie echipe de răspuns la nivel național/regional.
                  Echipa de răspuns respectivă va face parte dintr-o rețea regională care poate răspunde în cazul unei situații de urgență. Va fi implementat un proiect de consolidare a capacităților pe termen lung pentru statele părți africane în subregiunile Africa de Sud și Africa centrală (pentru Africa centrală în limba franceză; pentru Africa de Sud în limba engleză).